**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Jedanaeste posebne sjednice Narodne skupštine Republike Srpske,**

**održane 28. marta 2024. godine**

Jedanaesta posebna sjednica Narodne skupštine Republike Srpske održana je 28. marta 2024. godine u Banjoj Luci.

Predsjednik Narodne skupštine Republike Srpske dr Nenad Stevandić otvorio je Jedanaestu posebnu sjednicu i konstatovao da postoji kvorum za rad, te da su odsustvo sa sjednice najavili narodni poslanici: Aco Stanišić, Zoran Kokanović, Milan Milaković, Slavenko Ristić, Nenad Lalović, Aleksandra Stupar Radić, Diana Čekić, Željko Dubravac i Siniša Mijatović. Nekoliko narodnih poslanika je najavilo kašnjenje.

Na početku sjednice predsjednik je obavijestio prisutne da će se raditi dok se ne iscrpi dnevni red Jedanaeste posebne sjednice Narodne skupštine Republike Srpske, a da će ***dan za glasanje***biti po okončanju rasprave o predloženoj tački dnevnog reda.

Na osnovu čl. 170 i 171 Poslovnika Narodne skupštine Republike Srpske (u daljem tekstu Poslovnik) sjednica je zakazana na zahtjev predsjednika Republike, predsjednika Narodne skupštine i predsjednika Vlade Republike Srpske i srpskog člana Predsjedništva BiH iz Republike Srpske.

Poslanici su usvojili

**DNEVNI RED**

1. **Razmatranje aktuelne bezbjednosne i političke situacije u svijetu sa aspekta reperkusija na Republiku Srpsku – prijedlog predsjednika Republike, predsjednika Narodne skupštine, predsjednika Vlade i srpskog člana Predsjedništva BiH**

**sa**(prisutno 72, glasalo 69) ***60 glasova za, nijednim protiv i 9 poslanika se uzdržalo od glasanja.***

**Ad – 1: Razmatranje aktuelne bezbjednosne i političke situacije u svijetu sa aspekta reperkusija na Republiku Srpsku – prijedlog predsjednika Republike, predsjednika Narodne skupštine, predsjednika Vlade i srpskog člana Predsjedništva BiH.**

Uvodno izlaganje o ovoj tački dnevnog reda, podnijeli su: Željka Cvijanović, srpski član Predsjedništva BiH iz Republike Srpske, Radovan Višković, predsjednik Vlade Republike Srpske, Nenad Stevandić, predsjednik Narodne skupštine Republike Srpske i Milorad Dodik, predsjednik Republike Srpske.

Prije početka poslaničke rasprave, obratili su se predsjednici političkih partija po redoslijedu:

* Milan Miličević, SDS,
* Branislav Borenović, PDP,
* Nebojša Vukanović, Za pravdu i red,
* Milorad Dodik, SNSD,
* Petar Đokić, SP,
* Nedeljko Čubrilović, DEMOS,
* Nenad Stevandić, US i
* Darko Banjac, NPS.

Zatim su uslijedila obraćanja u ime klubova poslanika po članu 132 Poslovnika.

U poslaničkoj raspravi, učestvovali su: Srđan Mazalica, Vukota Govedarica, Željka Cvijanović, srpski član Predsjedništva BiH iz Republike Srpske, Igor Crnadak, Milorad Dodik, predsjednik Republike Srpske, Ramiz Salkić, Radovan Višković, predsjednik Vlade Republike Srpske, Đorđe Vučinić, Ognjen Bodiroga, Nebojša Vukanović, Milan Petrović, Pero Đurić, Milanko Mihajilica, Anja Ljubojević i Radislav Dončić.

Krivi navod ili repliku, imali su: Zora Vidović, ministar finansija, Nebojša Vukanović, Srđan Mazalica, Mirjana Orašanin, Savo Minić, ministar poljoprivrede, šumarstva i vodoprivrede, Nenad Stevandić, Milan Petrović, Igor Crnadak, Miloš Bukejlović, potpredsjednik Vlade Republike Srpske, Pero Đurić, Nataša Radulović, Ramiz Salkić, Ranka Perić Romić, Denis Šulić, ministar trgovine i turizma, Siniša Karan, ministar unutrašnjih poslova, Ognjen Bodiroga, Vukota Govedarica, Milan Savanović, Igor Žunić i Maja Dragojević Stojić.

Povredu Poslovnika prijavio je Nebojša Vukanović *(član 140 – prisutno 72, glasalo 18 – 17 glasova za, 1 protiv i nijedan poslanik se nije uzdržao od glasanja); (član 139 – prisutno 72, glasalo 20 – 20 glasova za, nijedan protiv i nijedan poslanik se nije uzdržao od glasanja); (član 138 – prisutno 72, glasalo 18 – 18 glasova za, nijedan protiv i nijedan poslanik se nije uzdržao od glasanja).*

Klubovi poslanika SNSD, SP, DEMOS, US, NPS i poslaničke grupe SPS i DNS podnijeli su zaključke.

Zaključena je rasprava.

Završnu riječ o ovoj tački dnevnog reda podnio je Milorad Dodik, predsjednik Republike Srpske.

*U* ***danu za glasanje***,29. marta 2024. godine*,* svoje odsustvo najavili su narodni poslanici: Aco Stanišić, Zoran Kokanović, Milan Milaković, Slavenko Ristić, Nenad Lalović, Aleksandra Stupar Radić, Diana Čekić, Željko Dubravac, Siniša Mijatović, Amir Hurtić, Petko Rankić, Mirsad Duratović, Ramiz Salkić, Nebojša Drinić, Nedeljko Glamočak, Mirna Savić Banjac, Igor Crnadak, Tanja Vukomanović, Milka Savić, Saša Grbić i Andrea Gajić.

**Ad – 1: Razmatranje aktuelne bezbjednosne i političke situacije u svijetu sa aspekta reperkusija na Republiku Srpsku – prijedlog predsjednika Republike, predsjednika Narodne skupštine, predsjednika Vlade i srpskog člana Predsjedništva BiH**

**Zaključak o usvajanju Informacije o aktuelnoj bezbjednosnoj i političkoj situaciji u svijetu sa aspekta reperkusija na Republiku Srpsku *usvojen je sa*** *(prisutno 60, glasalo 56)* ***45 glasova za, nijednim protiv i 11 poslanika se uzdržalo od glasanja.***

Zaključci klubova poslanika SNSD, SP, DEMOS, US, NPS i poslaničke grupe SPS i DNS

1. Narodna skupština Republike Srpske traži da se od strane kolonijalne uprave u roku od 7 dana ponište sve odluke Kristijana Šmita, koji se lažno predstavlja kao visoki predstavnik.

1. Ukoliko se prvi zaključak ne ispuni, Narodna skupština Republike Srpske traži da se u najkraćem periodu održi sjednica Parlamentarne skupštini BiH i:

Proglase nedozvoljenim i ništavnim sve odluke Kristijana Šmita koji se lažno predstavlja kao visoki predstavnik.

Da se zabrani organima BiH primjena tih odluka.

Da proglase sajt OHR neprihvatljivim i antizakonitim mjestom objave akata.

Da zabrani Službenom glasniku BiH da objavljuje akte stranaca i njihovih organizacija,

Da se na istoj sjednici Parlamentarne skupštine BiH donese Izborni zakon BiH, sa svim poboljšanjima koji se tiču izbornog integriteta i da se razvlasti CIK u njegovom antiustavnom djelovanju,

Da se postigne politički konsenzus o daljem evropskom putu BiH i da se taj proces bitno ubrza,

Da se donese Deklaracija i potvrdi teritorijalni integritet BiH.

1. Ukoliko se ne ispoštuje Zaključak broj 2. Narodne skupštine Republike Srpske, Narodna skupština Republike Srpske traži od izabranih predstavnika da prestanu odlučivati na nivou BiH i da se više ne vraćaju u taj proces.

Narodna skupština Republike Srpske traži od političkih stranaka iz Republike Srpske koji su u partnerstvu sa političkim strankama iz Federacije na nivou BiH da formalno i suštinski napuste to partnerstvo.

Narodna skupština Republike Srpske će donijeti svoju Deklaraciju i potvrditi teritorijalni integritet BiH predviđen Ustavom BiH sa dva entiteta i tri konstitutivna naroda.

Republika Srpska će aktivirati sve zaključke i odluke Narodne skupštine i drugih institucija i nastaviti ih izvršavati.

Republika Srpska će se povući iz svih sporazuma (o vojsci, indirektnim porezima, VSTS) u isto vrijeme poštujući Ustav BiH.

Narodna skupština Republike Srpske će donijeti Izborni zakon Republike Srpske.

Republika Srpska očekuje da se na predstojećem Uskršnjem saboru potvrdi kršenje Dejtonskog sporazuma.

1. Republika Srpska je opredjeljena za potpuno poštovanje i dosljedno primjenjivanje međunarodnog prava, Opšteg okvirnog sporazuma za mir u BiH i Ustava Republike Srpske.

1. Osuđujemo i odbacujemo protivustavno djelovanje dijela Međunarodne zajednice, tzv. visokog predstavnika i institucija BiH, kojima se nastoji erodirati ustavnopravna pozicija Republike Srpske i ojačati institucije BiH.

1. Osuđujemo i odbacujemo korištenje Suda i Tužilaštva BiH kao instrumenta kojima se nastoji nametnuti primjena odluka tzv. visokog predstavnika i Ustavnog suda BiH koje su u suprotnosti sa odredbama Opšteg okvirnog sporazuma za mir u BiH i njegovih aneksa IV i X.

1. Osuđujemo i odbacujemo korištenje sankcija Ministarstva finansija SAD kao sredstva pritiska na građane, političke partije i organizacije, ali i demokratski izabrane funkcionere Republike Srpske kojima se krše njihova ljudska prava i slobode.

1. Korištenje prijetnji i nasilja protiv građana Republike Srpske i njenih funkcionera, u cilju da se zastraši ili prinudi Republika Srpska da prihvati protivustavno djelovanje dijela međunarodne zajednice, tzv. visokog predstavnika i institucija BiH, bez odluka Savjeta bezbjednosti Ujedinjenih nacija, biće smatrano aktom terorizma.

1. Narodna skupština Republike Srpske zajedno sa nadležnim institucijama i organima Republike Srpske će preduzeti potrebne mjere da bi zaštitila prava i slobode svojih građana i neutralisala posljedice protivustavnog djelovanja na svojoj teritoriji.

1. Ovi zaključci stupaju na snagu narednog dana od dana donošenja.

***Zaključci su usvojeni sa*** *(prisutno 60, glasalo 56)* ***45 glasova za, nijednim protiv i 11 poslanika se uzdržalo od glasanja.***

Predsjednik je zaključio Jedanaestu posebnu sjednicu Narodne skupštine Republike Srpske.

U skladu sa članom 174 stav 10 Poslovnika sastavni dio ovog zapisnika je stenogram od 226 strana, tonski i video-zapis Jedanaeste posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Boran Bosančić Dr Nenad Stevandić***